ตลท.-ไทยพาณิชย์ชี้ค่าเงินยังผันผวนต่อเนื่อง
ตลท.-ไทยพาณิชย์ประสานเสียงคาดค่าเงินบาทยังผันผวนต่อเนื่อง แนะภาคธุรกิจศึกษาวิธีในการประกันความเสี่ยง ขณะที่รัฐบาลต้องคิดกลไกทางการเงินใหม่ออกมาเพื่อกู้วิกฤต
29 พ.ย. 2553

ตลท.-ไทยพาณิชย์ประสานเสียงคาดค่าเงินบาทยังผันผวนต่อเนื่อง แนะภาคธุรกิจศึกษาวิธีในการประกันความเสี่ยง ขณะที่รัฐบาลต้องคิดกลไกทางการเงินใหม่ออกมาเพื่อกู้วิกฤต
นายวิรไท สันติประภพ รองผู้จัดการ สายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) กล่าวว่า ทิศทางค่าเงินบาทจะยังผันผวนสูงและแข็งค่าต่อเนื่องไปอีก 2-3 ปี ซึ่งเป็นไปในทิศทางเดียวกับโครงสร้างเศรษฐกิจโลก ดังนั้นรัฐบาลจะต้องคิดกลไกทางการเงินใหม่ออกมาเพื่อกู้วิกฤต เช่นควรศึกษาถึงความเป็นไปได้ในการนำเงินสำรองประเทศมาปล่อยกู้เป็นเงินสกุลดอลล่าร์ภายในประเทศ แทนที่จะไปซื้อพันธบัตรในสหรัฐ หรือการแก้กฎหมายภาษีที่ซ้ำซ้อนเพื่อจูงใจให้ธุรกิจกล้าออกไปลงทุนในต่างประเทศ
“เงินบาทยังคงผันผวนสูงอยู่ ยกตัวอย่างเช่นหากวันนี้ศาลรัฐธรรมนูธตัดสินออกมาในทางตรงกันข้าม เชื่อว่าค่าเงินบาทจะอ่อนลงในทันที นอกจากปัจจัยภายในแล้วปัจจัยภายนอกจากเศรษฐกิจโลกก็เป็นเรื่องที่ต้องระมัดระวัง โดยเฉพาะกลุ่มธุรกิจขนาดกลางและขนาดย่อมที่มีเครื่องมือในการป้องกันความเสี่ยงน้อย” นายวิรไท กล่าว
ด้านนายชาตรี โสตางกูร ผู้ช่วยผู้จัดการใหญ่ สายบริหารการเงิน ธนาคารไทยพาณิชย์ กล่าวว่า ความผันผวนของค่าเงินบาทจะยังไม่ลดลงในเร็วๆนี้ จนกว่าเศรษฐกิจโลกจะเริ่มมีความมั่นใจมากขึ้น ดังนั้นภาคธุรกิจควรจะต้องศึกษาถึงวิธีในการประกันความเสี่ยง เช่นการจองฟอร์เวิร์ดหรือการกู้เงินจากธนาคารเป็นสกุลเงินเดียวกันกับคู่ค้า เพื่อลดต้นทุนลง 
“เดิมผู้ประกอบอาจจะไม่ต้องให้ความสำคัญกับเรื่องค่าเงินมาก แต่ในภาวะความผันผวนที่มีมากในปัจจุบัน อาจส่งผลกระทบต่อการดำเนินธุรกิจได้ ตอนนี้ธนาคารมีเครื่องมือในการดูแลความเสี่ยงเยอะ แต่กลุ่มธุรกิจโดยเฉพาะขนาดเล็กยังไม่เข้าใจกลไกของเครื่องเหล่านั้นดีพอ ซึ่งเป็นหน้าที่ของธนาคารที่จะต้องเข้าไปทำความเข้าใจกับลูกค้า”นายชาตรี กล่าว